Klag ná k-woordplasing‘n Skermskoot van die plasing wat wyd op sosiale media versprei word. Die skermskoot is digitaal gemanipuleer om die kru taalgebruik te verbloem. ŉ Klag van crimen injuria is aanhangig gemaak teen ŉ man wat op Facebook rassistiese uitlatings gemaak het teen betogers wat die afgelope paar weke chaos in Noordwes veroorsaak het, asook teenoor die premier van die provinsie. Dié uitlatings is glo op die Facebook-blad van Klerksdorp News gemaak. Ene Riaan Potgieter het op die blad geskryf: “Die k****r Supra moet gaan”, waarna ŉ vrou van Klerksdorp, Lumka Nandipha Rapoo, hom daarop gewys het dat dit onaanvaarbaar is om die k-woord te gebruik, ongeag die omstandighede. Potgieter het egter verder gegaan deur te skryf: “Julle is baboons f****n k*****s” [sic]. Rapoo het in haar kommentaar aan Potgieter geskryf sy is siek en sat daarvoor dat “mense wat dink hulle is beter as ander” sulke beledigings kan rondslinger. “Ek stem nie saam met enigiets wat Supra [Mahumapelo] doen nie, maar ek is ŉ swart vrou wat ernstig aanstoot neem wanneer enige van my swart broers of susters daardie woord genoem word. Riaan Potgieter, glimlag – jy gaan nou beroemd word.” Rapoo het daarna ŉ klag van crimen injuria teen Potgieter aanhangig gemaak. Rapoo skryf ook in haar kommentaar aan Potgieter dat hy duidelik “nie ŉ les van Momberg geleer het nie”. ‘n Skermskoot van die plasing wat wyd op sosiale media versprei word. Die skermskoot is digitaal gemanipuleer om die kru taalgebruik te verbloem. Vicki Momberg het vanjaar geskiedenis gemaak as die eerste persoon in Suid-Afrika wat tronk toe gestuur is vir rassisme. Sy is tot drie jaar tronkstraf gevonnis, waarvan een jaar opgeskort is, nadat sy in Februarie 2016 op video vasgevang is waarin sy ŉ polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Sy het in die video die k-woord 48 keer gebruik. Lt.kol. Amanda Funani, woordvoerder van die polisie, het aan Maroela Media bevestig dat Rapoo ŉ klag van crimen injuria by die Klerksdorp-polisiestasie aanhangig gemaak het. Volgens Funani is die polisie steeds besig met hul ondersoek en is niemand nog in hegtenis geneem nie. Die rassistiese plasings en Potgieter se profiel is skynbaar sedertdien verwyder, maar skermskote van die inskrywings en sy profiel is betyds gemaak en word tans wyd op sosiale media versprei. Op Potgieter se profiel word daar aangedui dat hy as ŉ diensadviseur vir Eskom werk. ‘n Skermskoot van Potgieter se profiel wat op sosiale media versprei word. Die profiel is intussen skynbaar van Facebook verwyder. Khulu Phasiwe, woordvoerder van Eskom, het Woensdag gesê ŉ voorlopige ondersoek na die voorval het aangedui dat Potgieter nie ŉ werknemer van Eskom is nie. “Ons mensehulpbronnespan stel tans vas of hy ŉ werknemer van een van ons kontrakteurs is of was. Ons sal binnekort terugvoer hieroor gee,” het hy gesê. Klerksdorp News het intussen op sy Facebook-blad vir Rapoo bedank dat sy die rassistiese inskrywings onder die span se aandag gebring het en gesê die kommentare is onmiddellik verwyder en toegang vir die sosialemediagebruiker is versper. Die nuusagentskap het ook ŉ beroep op lesers gedoen om enige rassistiese of onvanpaste kommentaar dadelik onder sy aandag te bring.